പൊതുമേഖലാ സ്ഥാപനങ്ങളുടെ പുനഃസംഘാടനത്തിനായി സമഗ്ര മാസ്റ്റര്പ്ലാനുമായി വ്യവസായവകുപ്പ് 10,000 കോടി ചെലവഴിച്ചു നടപ്പാക്കുന്നത് 405 പദ്ധതികള് തിരുവനന്തപുരം: പൊതുമേഖലാ സ്ഥാപനങ്ങളുടെ പുനഃസംഘാടനത്തിനായി പതിനായിരത്തോളം കോടി രൂപ മുതല്മുടക്ക് വരുന്ന സമഗ്ര മാസ്റ്റര്പ്ലാന് വ്യവസായവകുപ്പ് തയ്യാറാക്കി. 41 പൊതുമേഖലാ സ്ഥാപനങ്ങളെ ഏഴുമേഖലകളായി തിരിച്ചാണ് പുനരുദ്ധാരണ പാക്കേജ് നടപ്പാക്കുന്നത്. ഹ്രസ്വകാല നടപടികള്ക്കായി 2659 കോടി, മധ്യകാല പദ്ധതികള്ക്കായി 2833 കോടി, ദീര്ഘകാലപദ്ധതികള്ക്കായി 3974 കോടി എന്നിങ്ങനെ വേണ്ടിവരും. 405 പദ്ധതികളാണ് ലക്ഷ്യമിടുന്നത്. വിശദ മാസ്റ്റര്പ്ലാന് മന്ത്രി പി. രാജീവ് മുഖ്യമന്ത്രി പിണറായി വിജയന് സമര്പ്പിച്ചു. മൂന്നുഘട്ടങ്ങളിലുമുള്ള നടപടികള് 10 വര്ഷംകൊണ്ട് പൂര്ത്തിയാകുമ്ബോള് പൊതുമേഖലാ സ്ഥാപനങ്ങളിലെ വിറ്റുവരവ് 17,538 കോടിയായി വര്ധിക്കുമെന്നാണ് പ്രതീക്ഷിക്കുന്നത്. 5000ത്തില്പരം തൊഴിലുകളും സൃഷ്ടിക്കപ്പെടും. നവീകരണത്തിനായി വേണ്ടിവരുന്ന തുക കണ്ടെത്താന് കിഫ്ബിയെയാണ് പ്രധാനമായും ആശ്രയിക്കുക. പൊതുമേഖലാ ബാങ്കുകളില്നിന്നുള്ള വായ്പ, പൊതുമേഖലാ സ്ഥാപനങ്ങളുടെ കൈവശം നിലവിലുള്ള ഭൂമി വ്യവസായ ആവശ്യത്തിന് പാട്ടത്തിന് നല്കുക എന്നിവ വഴിയും പണം കണ്ടെത്താന് കഴിയുമെന്ന് മാസ്റ്റര് പ്ലാന് നിര്ദേശിക്കുന്നു. ഭൂമി വ്യവസായ ആവശ്യത്തിനല്ലാതെ ഉപയോഗിക്കരുതെന്ന് കര്ശന വ്യവസ്ഥയുമുണ്ടാകും. പൊതുമേഖലാ സ്ഥാപനങ്ങളുടെ വൈവിധ്യവത്കരണവും വിപുലീകരണവുമാണ് ലക്ഷ്യംവെക്കുന്നത്. സമാന സ്വഭാവമുള്ളതിനെ ലയിപ്പിക്കും. ഉദാ: മെറ്റല് ഇന്ഡസ്ട്രീസും സ്റ്റീല് ഇന്ഡസ്ട്രീസും കയര് മേഖലയില് പ്രവര്ത്തിക്കുന്ന ഫോം മാറ്റിങ്സും കയര് ഇന്ഡസ്ട്രീസും. വ്യവസായ മേഖലയുമായും അക്കാദമിക് സ്ഥാപനങ്ങളുമായും കൂട്ടിയിണക്കി പൊതുമേഖലാ വ്യവസായ സ്ഥാപനങ്ങളെ ശാക്തീകരിക്കുക വഴി മൂല്യവര്ധിത ഉത്പന്നങ്ങള് നിര്മിക്കുന്നതിലാണ് മാസ്റ്റര് പ്ലാന് ഊന്നല് നല്കുന്നത്. വിദേശ വിപണിയടക്കം ഉത്പന്നങ്ങളുടെ വിപണനത്തിനായി കണ്ടെത്തും. റിയാബാണ് നവീകരണം നടപ്പാക്കുന്നതിനുള്ള പ്രധാന ഏജന്സി. കേരള വാണിജ്യമിഷനെയും ശക്തിപ്പെടുത്തും. ഇലക്ട്രിക്കല്, എന്ജിനിയറിങ്, ഇലക്ട്രോണിക്സ്, കെമിക്കല്, ടെക്സ്റ്റൈല്സ്, സെറാമിക്സ്, പരമ്ബരാഗത മേഖലകളിലായാണ് നിലവിലുള്ള 41 പൊതുമേഖലാ സ്ഥാപനങ്ങളെ ഉള്പ്പെടുത്തുക. ഓരോ മേഖലയ്ക്കും മാര്ഗനിര്ദേശം നല്കുന്നതിന് വിദഗ്ധരുള്പ്പെടുന്ന സംവിധാനം നിലവില് വരും. ഓരോ സ്ഥാപനത്തിലും എന്തെല്ലാം പദ്ധതികളാണ് നടപ്പാക്കാന് ഉദ്ദേശിക്കുന്നതെന്നും അവയ്ക്കുള്ള മുതല്മുടക്കുമടക്കം വിശദമായ പ്ലാനാണ് തയ്യാറാക്കിയത്.